

|  |  |  |  |
| --- | --- | --- | --- |
| **ΕΛΛΗΝΙΚΗ ΔΗΜΟΚΡΑΤΙΑ**  **ΥΠΟΥΡΓΕΙΟ ΑΓΡΟΤΙΚΗΣ ΑΝΑΠΤΥΞΗΣ**  **ΚΑΙ ΤΡΟΦΙΜΩΝ**  **ΓΕΝ. ΓΡΑΜ. ΑΓΡΟΤΙΚΗΣ ΠΟΛΙΤΙΚΗΣ**  **ΚΑΙ ΔΙΕΘΝΩΝ ΣΧΕΣΕΩΝ**  **Δ/ΝΣΗ ΑΓΡΟΤΙΚΗΣ ΠΟΛΙΤΙΚΗΣ,**  **ΤΕΚΜΗΡΙΩΣΗΣ ΚΑΙ ΔΙΕΘΝΩΝ ΣΧΕΣΕΩΝ**  **ΤΜΗΜΑ ΔΗΜΟΣΙΟΝΟΜΙΚΩΝ ΚΑΙ ΟΡΙΖΟΝΤΙΩΝ ΕΥΡΩΠΑΙΚΩΝ ΘΕΜΑΤΩΝ**  **Πληροφορίες : Αναστασία Μακρή**  **Ιωάννα Λαμπροπούλου**  **Τηλέφωνο : 210212 4284, 4224**  **E-mail :** [*amakri@minagric.gr*](mailto:amakri@minagric.gr)  [*ilampropoulou@minagric.gr*](mailto:ilampropoulou@minagric.gr)  **ΓΕΝΙΚΗ ΓΡΑΜΜΑΤΕΙΑ ΕΝΩΣΙΑΚΩΝ ΠΟΡΩΝ ΚΑΙ ΥΠΟΔΟΜΩΝ**  **ΕΙΔΙΚΗ ΥΠΗΡΕΣΙΑΔΙΑΧΕΙΡΙΣΗΣ ΣΣ ΚΑΠ**  **ΜΟΝΑΔΑ ΠΡΟΓΡΑΜΜΑΤΙΣΜΟΥ ΚΑΙ ΔΙΚΤΥΩΣΗΣ**  **Πληροφορίες : Κατερίνα Αθανασοπούλου**  **Ευαγγελία Τζουμάκα**  **Τηλέφωνο : 2**105275120, 5121  **E-mail :** [*athanasopoulou@mou.gr*](mailto:athanasopoulou@mou.gr)  [*etzoumaka@mou.gr*](mailto:etzoumaka@mou.gr)   |  |  | | --- | --- | |  |  | |  |

**Θέμα: «Καθορισμός λεπτομερειών εφαρμογής των Γεωργικών Συμβουλευτικών Υπηρεσιών σε εφαρμογή του Καν. (ΕΕ) 2021/2115 του Ευρωπαϊκού Κοινοβουλίου και Συμβουλίου»**

**Ο ΥΠΟΥΡΓΟΣ ΑΓΡΟΤΙΚΗΣ ΑΝΑΠΤΥΞΗΣ ΚΑΙ ΤΡΟΦΙΜΩΝ**

**Έχοντας υπόψη:**

1. Τις διατάξεις:

α) Της περ. α’ της παρ. 2 του άρθρου 62 του ν. 4235/2014 «Διοικητικά μέτρα, διαδικασίες και κυρώσεις στην εφαρμογή της ενωσιακής και εθνικής νομοθεσίας στους τομείς των τροφίμων, των ζωοτροφών και της υγείας και προστασίας των ζώων και άλλες διατάξεις αρμοδιότητας του Υπουργείου Αγροτικής Ανάπτυξης και Τροφίμων» (Α΄ 32), όπως η παρ. 2 τροποποιήθηκε με την παρ. 2 του άρθρου 46 του ν. 4384/2016 «Αγροτικοί Συνεταιρισμοί, μορφές συλλογικής οργάνωσης του αγροτικού χώρου και άλλες διατάξεις» (Α΄ 78).

β) Του άρθρου 90 του Κώδικα νομοθεσίας για την Κυβέρνηση και τα κυβερνητικά όργανα, όπως κυρώθηκε με το άρθρο πρώτο του π.δ. 63/2005 (Α΄ 98) και διατηρήθηκε σε ισχύ με την παρ. 22 του άρθρου 119 του ν. 4622/2019 (Α΄133).

γ) Του π.δ. 97/2017 «Οργανισμός Υπουργείου Αγροτικής Ανάπτυξης και Τροφίμων» (Α΄ 138).

ε) Του π.δ. 37/2022 «Τροποποίηση του π.δ.97/2017 Οργανισμός Υπουργείου Αγροτικής Ανάπτυξης και Τροφίμων’ (Α’ 138)» (Α’102).

στ)Του π.δ. 77/2023 «Σύσταση Υπουργείου και μετονομασία Υπουργείων – Σύσταση, κατάργηση και μετονομασία Γενικών και Ειδικών Γραμματειών – Μεταφορά αρμοδιοτήτων, υπηρεσιακών μονάδων, θέσεων προσωπικού και εποπτευόμενων φορέων» (Α’ 130).

ζ) Του π.δ. 32/2024 «Διορισμός Υπουργών και Υφυπουργών» (Α΄ 91),

η)Του π.δ. 82/2023 «Μετονομασία Υπουργείων – Σύσταση, σύσταση και μετονομασία Γενικών Γραμματειών – Μεταφορά αρμοδιοτήτων, υπηρεσιακών μονάδων και θέσεων προσωπικού – Τροποποίηση και συμπλήρωση του π.δ 77/2023 (Α΄130) -Μεταβατικές διατάξεις»(Α΄139)

θ)Τον ν. 4914/21.02.2022 «Διαχείριση, έλεγχος και εφαρμογή αναπτυξιακών παρεμβάσεων για την Προγραμματική Περίοδο 2021-2027, σύσταση Ανώνυμης Εταιρείας «Εθνικό Μητρώο Νεοφυών Επιχειρήσεων Α.Ε.» και άλλες διατάξεις» (Α’ 61)

ι)την υπ’ αριθ. ΚΥΑ 2618/13.10.2022 «Διάρθρωση και αρμοδιότητες των Ειδικών Υπηρεσιών του Στρατηγικού Σχεδίου Κοινής Αγροτικής Πολιτικής (ΣΣ ΚΑΠ) 2023-2027» (Β΄ 5375 ).

ια) Την αριθ. 357/199475/9.7.2024 απόφαση του Υπουργού και του Υφυπουργού Αγροτικής Ανάπτυξης και Τροφίμων «Σύσταση, συγκρότηση και λειτουργία Εθνικής Επιτροπής ΑΚΙS (Σύστημα Γεωργικής Γνώσης και Καινοτομίας).» (Β΄ 4081), όπως ισχύει.

1. Τον ν.5035/2023 «Ενιαίο ρυθμιστικό πλαίσιο για την οργάνωση και λειτουργία του Ελληνικού Γεωργικού Οργανισμού – ΔΗΜΗΤΡΑ, σύσταση και λειτουργία φορέα διαχείρισης Παραδοσιακού ελαιώνα Άμφισσας και άλλες διατάξεις για την ενίσχυση της αγροτικής ανάπτυξης « (Α’ 76).
2. Το άρθρο 15 του Κανονισμού (ΕΕ) 2021/2115 του Ευρωπαϊκού Κοινοβουλίου και του Συμβουλίου, της 2ας Δεκεμβρίου 2021 σχετικά με τη θέσπιση κανόνων για τη στήριξη των στρατηγικών σχεδίων που πρέπει να καταρτίζονται από τα κράτη μέλη στο πλαίσιο της κοινής γεωργικής πολιτικής (στρατηγικά σχέδια για την ΚΓΠ) και να χρηματοδοτούνται από το Ευρωπαϊκό Γεωργικό Ταμείο Εγγυήσεων (ΕΓΤΕ) και το Ευρωπαϊκό Γεωργικό Ταμείο Αγροτικής Ανάπτυξης (ΕΓΤΑΑ) και την κατάργηση των Κανονισμών (ΕΕ) αριθ. 1305/2013 και (ΕΕ) αριθ. 1307/2013 (L 435 και διορθ. L 181/2022 και L 227/2022).
3. Το γεγονός ότι από την εφαρμογή της παρούσας δεν προκαλείται δαπάνη σε βάρος του κρατικού προϋπολογισμού.

**ΑΠΟΦΑΣΙΖΕΙ**

**Άρθρο 1**

**Σκοπός**

Σκοπός της παρούσας είναι η θέσπιση των Γεωργικών Συμβουλευτικών Υπηρεσιών (Γ.Σ.Υ.) που αποτελούν συνέχεια του Συστήματος Παροχής Συμβουλών σε γεωργικές εκμεταλλεύσεις (Σ.Π.Σ.Γ.Ε.), όπως αυτό θεσπίστηκε με την υπ΄ αριθ. 163/13692/2018 (Β’/267, Β’/590) απόφαση και ο καθορισμός των ειδικών απαιτήσεων του ισχύοντος ενωσιακού πλαισίου που αφορά στις γεωργικές συμβουλές.

**Άρθρο 2**

**Ορισμοί**

Για τους σκοπούς της παρούσας ισχύουν οι κάτωθι ορισμοί:

α. «Γεωργικές Συμβουλευτικές Υπηρεσίες (Γ.Σ.Υ.)»: το ολοκληρωμένο σύστημα παροχής συμβουλών στους γεωργούς και άλλους δικαιούχους, για τη διαχείριση της γης και τη διαχείριση των γεωργικών εκμεταλλεύσεων. Καλύπτουν οικονομικές, περιβαλλοντικές και κοινωνικές διαστάσεις, λαμβάνοντας υπόψη τις υφιστάμενες γεωργικές πρακτικές, και παρέχουν επικαιροποιημένες τεχνολογικές και επιστημονικές πληροφορίες που προκύπτουν από έργα έρευνας και καινοτομίας, μεταξύ άλλων όσον αφορά την παροχή δημόσιων αγαθών.

β. «Γεωργική συμβουλή»: η παροχή τεχνικά εμπεριστατωμένης αμερόληπτης οδηγίας σε αποδέκτη συμβουλής από πιστοποιημένο Γεωργικό Σύμβουλο ή Φορέα Παροχής Γεωργικών Συμβουλών, που εμπίπτει στα θεματικά πεδία της εξειδίκευσης τους, σύμφωνα με την παρ. ζ. του παρόντος άρθρου για τη διαχείριση της γεωργικής του εκμετάλλευσης.

γ. «Αποδέκτης συμβουλής»: οι γεωργοί και άλλοι δικαιούχοι κατά την έννοια του άρθρου 4 παρ. 5,6,7 του κανονισμού (ΕΕ) αριθ. 2021/2115 του Ευρωπαϊκού Κοινοβουλίου και Συμβουλίου.

δ. «Γεωργικοί Σύμβουλοι» (Γ.Σ.): τα φυσικά πρόσωπα, τα οποία πιστοποιούνται βάσει των προϋποθέσεων, της διαδικασίας και των κριτηρίων των άρθρων 6, 7 και 8 και παρέχουν συμβουλευτικές υπηρεσίες.

ε. «Φορείς Παροχής Γεωργικών Συμβουλών (Φ.Π.Γ.Σ.)»: τα νομικά πρόσωπα, ιδίως, του αστικού, εμπορικού ή συνεταιριστικού δικαίου και οι ατομικές επιχειρήσεις που πιστοποιούνται, βάσει των προϋποθέσεων της παρ. 4 του άρθρου 6 και της διαδικασίας του άρθρου 8 και παρέχουν συμβουλευτικές υπηρεσίες.

στ. «Μητρώα Γ.Σ. και Φ.Π.Γ.Σ.»: οι επίσημοι κατάλογοι των εγγεγραμμένων Γ.Σ. και Φ.Π.Γ.Σ. που έχουν πιστοποιηθεί και τηρούνται σε ηλεκτρονική μορφή στον ΕΛΓΟ-ΔΗΜΗΤΡΑ, σύμφωνα με το άρθρο 9.

ζ. «Θεματικά πεδία γεωργικών συμβουλών»: τα θεματικά πεδία στα οποία δύνανται να πιστοποιηθούν οι Γ.Σ. και αναφέρονται στο Παράρτημα της παρούσας. Νέα θεματικά πεδία ορίζονται με απόφαση του Υπουργού Αγροτικής Ανάπτυξης και Τροφίμων, κατόπιν σχετικής εισήγησης της Διεύθυνσης Αγροτικής Πολιτικής, Τεκμηρίωσης και Διεθνών Σχέσεων, στην οποία λαμβάνονται υπόψη στόχοι και κατευθύνσεις που μπορεί να θέτει η Εθνική Επιτροπή AKIS (Σύστημα Γεωργικής Γνώσης και Καινοτομίας).

η. «Σύστημα Γεωργικής Γνώσης και Καινοτομίας» - AKIS: οι συνδυασμένες ροές οργάνωσης και γνώσης μεταξύ ατόμων, οργανισμών και ιδρυμάτων που χρησιμοποιούν και παράγουν γνώση για τη γεωργία και αλληλένδετους τομείς.

**Άρθρο 3**

**Βασικές αρχές Γεωργικών Συμβουλευτικών Υπηρεσιών**

1. Όλοι οι γεωργοί και άλλοι δικαιούχοι έχουν πρόσβαση στις Γεωργικές Συμβουλευτικές Υπηρεσίες (Γ.Σ.Υ.) σε εθελοντική βάση.
2. Οι Γ.Σ.Υ. πρέπει να βοηθούν τους γεωργούς και άλλους δικαιούχους, να αποκτήσουν μεγαλύτερη επίγνωση της σχέσης μεταξύ της διαχείρισης των γεωργικών εκμεταλλεύσεων και της διαχείρισης της γης με ορισμένα πρότυπα, απαιτήσεις και πληροφορίες, συμπεριλαμβανομένων των περιβαλλοντικών και κλιματικών.
3. Οι συμβουλευτικές υπηρεσίες στις γεωργικές εκμεταλλεύσεις πρέπει να είναι προσαρμοσμένες στα διάφορα είδη παραγωγής ώστε να βελτιώσουν τη βιώσιμη διαχείριση και τη συνολική απόδοση των γεωργικών εκμεταλλεύσεων και των αγροτικών επιχειρήσεων, καλύπτοντας την οικονομική, περιβαλλοντική και κοινωνική διάσταση, και να εντοπίσουν τις αναγκαίες βελτιώσεις όσον αφορά όλα τα μέτρα σε επίπεδο γεωργικής εκμετάλλευσης που προβλέπονται στα στρατηγικά σχέδια για την ΚΓΠ, συμπεριλαμβανομένης της ψηφιοποίησης.
4. Οι Γ.Σ.Υ. παρακολουθούνται, αξιολογούνται και τεκμηριώνονται στη βάση ενός ενιαίου δημόσιου πληροφοριακού συστήματος. Οι λεπτομέρειες για την παρακολούθηση, τεκμηρίωση και αξιολόγηση του συστήματος παροχής συμβουλών θα καθοριστούν με απόφαση του Υπουργού Αγροτικής Ανάπτυξης και Τροφίμων.
5. Οι γεωργικές συμβουλές εξυπηρετούν, μεταξύ άλλων, τους στόχους που τίθενται σε ενωσιακό, εθνικό και περιφερειακό επίπεδο. Οι Γ.Σ.Υ. εξασφαλίζουν την πρόσβαση των ωφελούμενων σε εξατομικευμένες συμβουλές που λαμβάνουν υπόψη την ειδική κατάσταση της εκμετάλλευσης ή επιχείρησης τους. Εφόσον αιτιολογείται δεόντως και κρίνεται σκόπιμο, οι συμβουλές μπορούν να παρέχονται και σε άτυπες ή τυπικές, σύμφωνα με το ισχύον εθνικό θεσμικό πλαίσιο, ομάδες παραγωγών για την αντιμετώπιση κοινού προβλήματος
6. Οι Γ.Σ.Υ. δεν αποτελούν ελεγκτικό μηχανισμό τήρησης των εθνικών και κανονιστικών απαιτήσεων, αλλά μέσω αυτών παρέχεται κατάλληλη υποστήριξη κατά τη διάρκεια του κύκλου ανάπτυξης των γεωργικών εκμεταλλεύσεων, συμπεριλαμβανομένης της δημιουργίας τους για πρώτη φορά, της μετατροπής των προτύπων παραγωγής με γνώμονα τη ζήτηση των καταναλωτών, των καινοτόμων πρακτικών, των γεωργικών τεχνικών για την ανθεκτικότητα στην κλιματική αλλαγή, της βελτίωσης της καλής διαβίωσης των ζώων και, όπου απαιτείται, των προτύπων ασφάλειας και της κοινωνικής στήριξης.
7. Δύνανται να συγκροτείται ομάδα εργασίας στο Υπουργείο Αγροτικής Ανάπτυξης και Τροφίμων (ΥΠΑΑΤ), αποτελούμενη τουλάχιστον από εκπροσώπους του ΥΠΑΑΤ, του ΕΛΓΟ-ΔΗΜΗΤΡΑ, της ακαδημαϊκής και ερευνητικής κοινότητας, επιμελητηρίων ή/και σχετικών επιστημονικών φορέων, καθώς και εκπρόσωποι φορέων των συλλόγων Γ.Σ. και Φ.Π.Γ.Σ. Έργο της είναι η υποστήριξη των αρμοδίων αρχών επί θεμάτων Γ.Σ.Υ.
8. Οι Γ.Σ.Υ. εντάσσονται στις αλληλένδετες υπηρεσίες συμβούλων αγροτικών εκμεταλλεύσεων, ερευνητών, γεωργικών οργανώσεων και άλλων εμπλεκόμενων φορέων στο σύστημα AKIS. Στο πλαίσιο αυτό διασφαλίζεται ότι τηρείται διαφάνεια, αμεροληψία, καλύπτονται τα υποχρεωτικά πεδία της εκάστοτε ενωσιακής νομοθεσίας και πραγματοποιείται εκπαίδευση των συμβούλων. Επιπλέον, διασφαλίζεται ότι οι συμβουλές που παρέχονται καλύπτουν την οικονομική, περιβαλλοντική και κοινωνική διάσταση και παρέχουν σύγχρονες τεχνολογικές και επιστημονικές πληροφορίες.

**Άρθρο 4**

**Περιγραφή των Γεωργικών συμβουλευτικών υπηρεσιών**

1. Οι Γεωργικές Συμβουλευτικές Υπηρεσίες περιλαμβάνουν:

i) τους Γ.Σ. και τους Φ.Π.Γ.Σ,

ii) τους αποδέκτες των γεωργικών συμβουλών,

iii) τις αρμόδιες αρχές για την εποπτεία, το συντονισμό, την επιμόρφωση, την πιστοποίηση και τον έλεγχο,

iv) τις αρχές λειτουργίας αυτών (προϋποθέσεις ένταξης, διαδικασίες πιστοποίησης, σύστημα ελέγχου, αξιολόγηση).

1. Οι αρμόδιες αρχές για τη λειτουργία των Γ.Σ.Υ. του άρθρου 5, μεριμνούν ώστε οι Γ.Σ. να επιμορφώνονται τακτικά και να εξειδικεύονται σε νέες επιστημονικές γνώσεις, τεχνικές και πρακτικές με έμφαση στην καινοτομία, μέσω των κατάλληλων συνεργασιών με τριτοβάθμια εκπαιδευτικά ιδρύματα, επιμελητήρια, ερευνητικά κέντρα και άλλους επιστημονικούς φορείς.
2. Οι Γ.Σ. μπορούν να παρέχουν γεωργικές συμβουλές είτε ως αυτοαπασχολούμενοι είτε μέσω των Φ.Π.Γ.Σ.. Γεωργικές συμβουλές μπορούν να παρέχονται και από τα φυσικά πρόσωπα της παρ. 3 του άρθρου 6.
3. Η τακτική επιμόρφωση (εισαγωγική και επανακατάρτιση) των Γ.Σ. είναι υποχρεωτική.

**Άρθρο 5**

**Αρμόδιες Αρχές**

1. Η Διεύθυνση Αγροτικής Πολιτικής, Τεκμηρίωσης και Διεθνών Σχέσεων της Γενικής Γραμματείας Αγροτικής Πολιτικής και Διεθνών Σχέσεων του ΥΠΑΑΤ ορίζεται αρμόδια αρχή για την εποπτεία, το συντονισμό και τον έλεγχο των Γ.Σ.Υ..Έργο της αρχής είναι:

1. Η εκπόνηση και η εισήγηση του αναγκαίου εθνικού θεσμικού πλαισίου για τη θέσπιση και λειτουργία των Γεωργικών Συμβουλευτικών Υπηρεσιών.
2. Η παρακολούθηση της εφαρμογής των Γ.Σ.Υ. στη χώρα και η αξιολόγησή τους, μέσω του ενιαίου δημόσιου Πληροφοριακού Συστήματος Γ.Σ.Υ. του άρθρου 9.
3. Η εποπτεία του ΕΛΓΟ-ΔΗΜΗΤΡΑ ως φορέα επιμόρφωσης των Γ.Σ., πιστοποίησης και ελέγχου των Γ.Σ. και των Φ.Π.Γ.Σ.
4. Ο συντονισμός των αρμόδιων φορέων και υπηρεσιών.
5. Η εκπροσώπηση της χώρας στα αρμόδια όργανα της Ευρωπαϊκής Ένωσης (ΕΕ) για θέματα σχετικά με τις Γ.Σ.Υ..
6. Η διοργάνωση ή συνδιοργάνωση ενημερωτικών εκδηλώσεων για τη δημοσιοποίηση των Γ.Σ.Υ. και τις δυνατότητες χρηματοδότησης των λειτουργιών του. Η κατάρτιση ενημερωτικών εντύπων, οδηγιών και άλλου πληροφοριακού υλικού σε συνεργασία με τον ΕΛΓΟ-ΔΗΜΗΤΡΑ και άλλες υπηρεσίες ή φορείς.

2. Ο ΕΛΓΟ-ΔΗΜΗΤΡΑ ορίζεται φορέας επιμόρφωσης των Γ.Σ., πιστοποίησης και ελέγχου των Γ.Σ. και των Φ.Π.Γ.Σ.

Αρμοδιότητες του φορέα αποτελούν:

α) Η σύνταξη και υποβολή για έγκριση από τη Διεύθυνση Αγροτικής Πολιτικής, Τεκμηρίωσης και Διεθνών Σχέσεων του ΥΠΑΑΤ:

αα) Των προσκλήσεων εκδήλωσης ενδιαφέροντος που προβλέπονται στην παρ. 1 του άρθρου 8.

αβ) Των υποδειγμάτων των αιτήσεων-υπεύθυνων δηλώσεων που προβλέπονται στο σημείο παρ. 3α του άρθρου 8, οι οποίες υποβάλλονται από τον ενδιαφερόμενο στον ΕΛΓΟ-ΔΗΜΗΤΡΑ, μέσω του πληροφοριακού συστήματος που λειτουργεί στον ιστότοπο [https://agroadvisors.elgo.gr](http://agroadvisors.elgo.gr)

αγ) Του σχεδίου υλοποίησης του προγράμματος επιμόρφωσης (εισαγωγικού και επανακατάρτισης) που προβλέπεται στις παρ. 1 και 2 του άρθρου 7.

β) Η πιστοποίηση των Γ.Σ. και των Φ.Π.Γ.Σ. σύμφωνα με το άρθρο 8, καθώς και η τήρηση των Μητρώων Γ.Σ. και Φ.Π.Γ.Σ.

γ) Η διαχείριση του Πληροφοριακού Συστήματος των Γ.Σ.Υ. και των ηλεκτρονικών Μητρώων Γ.Σ. και Φ.Π.Γ.Σ. του άρθρου 9.

δ) Η τακτική επιμόρφωση των Γ.Σ.

ε) Η διενέργεια διοικητικών και επιτόπιων ελέγχων στους Γ.Σ. και στους Φ.Π.Γ.Σ., σύμφωνα με τα προβλεπόμενα στο άρθρο 11.

στ) Η ταξινόμηση των πορισμάτων των ελέγχων και η κοινοποίηση τους στη Διεύθυνση Αγροτικής Πολιτικής, Τεκμηρίωσης και Διεθνών Σχέσεων. Επιπλέον πορίσματα ελέγχων κοινοποιούνται στην Ειδική Υπηρεσία Εφαρμογής Παρεμβάσεων Αγροτικής Ανάπτυξης (εφεξής ΕΥΕ ΠΑΑ), όταν ο έλεγχος αφορά σε Φ.Π.Γ.Σ. ή/και Γ.Σ. που συμμετέχει σε Φ.Π.Γ.Σ., οι οποίοι λαμβάνουν στήριξη στο πλαίσιο των συγχρηματοδοτούμενων από την ΕΕ προγραμμάτων.

η) Η υποβολή προτάσεων στη Διεύθυνση Αγροτικής Πολιτικής, Τεκμηρίωσης και Διεθνών Σχέσεων για τη βελτίωση των Γ.Σ.Υ., συμπεριλαμβανομένης της εισήγησης διαδικασιών παρακολούθησης, τεκμηρίωσης και αξιολόγησης του συστήματος με στόχο την υποστήριξη παροχής συμβουλευτικών υπηρεσιών υψηλής ποιότητας.

θ) Η παροχή συνδρομής και κάθε απαραίτητης πληροφορίας από τα αρχεία που τηρεί, στη Διεύθυνση Αγροτικής Πολιτικής, Τεκμηρίωσης και Διεθνών Σχέσεων, στην Ειδική Υπηρεσία Εφαρμογής Παρεμβάσεων Αγροτικής Ανάπτυξης και στην Ειδική Υπηρεσία Διαχείρισης Στρατηγικού Σχεδίου ΣΣ ΚΑΠ.

ι) Η ενημέρωση των εγγεγραμμένων στα Μητρώα για οποιεσδήποτε αλλαγές προκύπτουν.

**Άρθρο 6**

**Προϋποθέσεις πιστοποίησης Γ.Σ. και Φ.Π.Γ.Σ.**

1. Για την ένταξη στις Γ.Σ.Υ., δύνανται να πιστοποιηθούν ως Γ.Σ. τα φυσικά πρόσωπα, Έλληνες πολίτες ή πολίτες κρατών μελών της Ε.Ε., (του Ευρωπαϊκού Οικονομικού Χώρου -Ε.Ο.Χ. ή άλλων συνδεδεμένων ή σε συμφωνία με την Ε.Ε. κρατών, για την παροχή υπηρεσιών στο έδαφος της Ε.Ε.) που πληρούν τις προϋποθέσεις της παρ. 2 και 3 του παρόντος άρθρου, κατά περίπτωση.
2. Για να πιστοποιηθεί ως Γ.Σ. ένα φυσικό πρόσωπο, σύμφωνα με τη διαδικασία του άρθρου 8, πρέπει να συντρέχουν σωρευτικά οι ακόλουθες προϋποθέσεις:

α) Να είναι κάτοχος τίτλου σπουδών Γεωπόνου, Κτηνιάτρου, Δασολόγου, Περιβαλλοντολόγου, Γεωλόγου, Μηχανικού Περιβάλλοντος, Οικονομολόγου, Οινολόγου, Τεχνολογίας Γεωπονίας, Τεχνολόγου Δασοπονίας και Διαχείρισης Φυσικού Περιβάλλοντος και λοιπών σχετικών ειδικοτήτων των Ανώτατων Εκπαιδευτικών και Τεχνολογικών Ιδρυμάτων της χώρας (Α.Ε.Ι.-ΑΤΕ.Ι.) ή αναγνωρισμένων ισότιμων τίτλων σπουδών, σχολών της αλλοδαπής. Στην περίπτωση εισαγωγής νέων θεματικών πεδίων δύνανται να επεκταθούν οι παραπάνω ειδικότητες.

Με εγκύκλιο θα καθοριστούν οι τίτλοι σπουδών ανά θεματικό πεδίο.

β) Να διαθέτει άδεια άσκησης επαγγέλματος, σε ισχύ, από το οικείο Επιμελητήριο, εφόσον η επαγγελματική του ειδικότητα το απαιτεί ή βεβαίωση εγγραφής αντίστοιχα όπου απαιτείται, και θα εξειδικεύονται στην πρόσκληση.

γ) Να κατέχει «Βεβαίωση παρακολούθησης» του εισαγωγικού προγράμματος επιμόρφωσης του άρθρου 7.

δ) Να μην υφίσταται σε βάρος του καταδικαστική απόφαση για αδίκημα που σχετίζεται με την επαγγελματική του δραστηριότητα ή για οικονομικό αδίκημα.

ε) Να μην σχετίζεται με οποιοδήποτε τρόπο με τον έλεγχο των Γ.Σ. και των Φ.Π.Γ.Σ.

στ) Να μην ασκεί εμπορία γεωργικών και κτηνιατρικών εφοδίων και αγροτικών προϊόντων και να μην μετέχει, συμμετέχει με οιαδήποτε εταιρική ιδιότητα (και έως Β΄ βαθμού συγγένειας), εργάζεται σε τέτοιου είδους εταιρείες. Εξαιρούνται τα φυσικά πρόσωπα τα οποία είναι εγγεγραμμένα στο Μητρώο Αγροτών και Αγροτικών Εκμεταλλεύσεων εφόσον εμπορεύονται αποκλειστικά προϊόντα δικής τους παραγωγής.

ζ) Να μην είναι μέτοχοι εταίροι, διοικητικά στελέχη ή μέλη σε νομικό πρόσωπο ή ατομική επιχείρηση χορήγησης πιστοποίησης των γεωργικών εκμεταλλεύσεων ή/και των προϊόντων τους, για συστήματα ποιότητας ή διαχειριστικά πρότυπα ή διαδικασίας ελέγχου αυτών

η) Να μην εργάζονται σε νομικό πρόσωπο ή ατομική επιχείρηση χορήγησης πιστοποίησης των γεωργικών εκμεταλλεύσεων ή/και των προϊόντων τους, για συστήματα ποιότητας ή διαχειριστικά πρότυπα ή διαδικασίας ελέγχου αυτών.

θ) Να μην συμμετέχει στους ελέγχους για τη χρήση φυτοπροστατευτικών προϊόντων που διενεργούνται στο πλαίσιο εφαρμογής του ν. 4036/2012 «Διάθεση γεωργικών φαρμάκων στην αγορά, ορθολογική χρήση αυτών και συναφείς διατάξεις» (Α΄ 8), όπως τροποποιήθηκε και ισχύει.

1. Δυνατότητα πιστοποίησης έχουν εργαζόμενοι στο Δημόσιο ή στον ευρύτερο δημόσιο τομέα. (καθώς και στους ΟΤΑ Α΄ Β΄ βαθμού, την αυτοδιοίκηση, και τους φορείς της, ως μόνιμοι δημόσιοι υπάλληλοι ή απασχολούμενοι με συμβάσεις ιδιωτικού δικαίου αορίστου χρόνου καθώς και μέλη του Διδακτικού Ερευνητικού Προσωπικού των Ανώτατων Εκπαιδευτικών Ιδρυμάτων.
2. Για να πιστοποιηθεί ένας Φ.Π.Γ.Σ. σύμφωνα με τη διαδικασία του άρθρου 8 πρέπει να πληροί κατ’ ελάχιστον τις ακόλουθες προϋποθέσεις:

α) Τα νομικά πρόσωπα να έχουν νομική προσωπικότητα, σύμφωνα με την κείμενη εθνική νομοθεσία.

β) Να συνδέονται με εταιρική σχέση ή να απασχολούνται στο νομικό πρόσωπο και στην ατομική επιχείρηση με πλήρη απασχόληση, τουλάχιστον τρεις (3) πιστοποιημένοι Γ.Σ. της παρ. 2 του παρόντος άρθρου, εκ των οποίων δύο (2) τουλάχιστον Γεωπόνοι ΠΕ.

γ) Προκειμένου να διασφαλίζεται η γνώση της περιοχής, η οικονομικότητα της παροχής συμβουλευτικής και η περιφερειακή ανάπτυξη και αποκέντρωση πρέπει να διαθέτει εγκατάσταση κύρια ή δευτερεύουσα στην Περιφέρεια δραστηριοποίησής του.

δ) Το νομικό πρόσωπο και η ατομική επιχείρηση, οι μέτοχοι, οι εταίροι, τα διοικητικά στελέχη και τα μέλη αυτών καθώς και τα συνδεόμεναφυσικά και νομικά πρόσωπα με τα ως άνω με οιαδήποτε εταιρική σχέση, δεν επιτρέπεται με κανένα τρόπο:

δα) Να ασκούν εμπορία γεωργικών και κτηνιατρικών εφοδίων και αγροτικών προϊόντων.

δβ) Να είναι μέτοχοι, εταίροι, διοικητικά στελέχη ή μέλη σε νομικό πρόσωπο ή ατομική επιχείρηση εμπορίας γεωργικών και κτηνιατρικών εφοδίων και αγροτικών προϊόντων.

δγ) Να εργάζονται σε εταιρεία εμπορίας γεωργικών και κτηνιατρικών εφοδίων και αγροτικών προϊόντων,

δδ) Να είναι μέτοχοι εταίροι, διοικητικά στελέχη ή μέλη σε νομικό πρόσωπο ή ατομική επιχείρηση χορήγησης πιστοποίησης των γεωργικών εκμεταλλεύσεων ή/και των προϊόντων τους, για συστήματα ποιότητας ή διαχειριστικά πρότυπα ή διαδικασίας ελέγχου αυτών.

δε) Να εργάζονται σε νομικό πρόσωπο ή ατομική επιχείρηση χορήγησης πιστοποίησης των γεωργικών εκμεταλλεύσεων ή/και των προϊόντων τους, για συστήματα ποιότητας ή διαχειριστικά πρότυπα ή διαδικασίας ελέγχου αυτών.

δστ) Να συμμετέχουν στους ελέγχους για τη χρήση φυτοπροστατευτικών προϊόντων που διενεργούνται στο πλαίσιο εφαρμογής του ν. 4036/2012 «Διάθεση γεωργικών φαρμάκων στην αγορά, ορθολογική χρήση αυτών και συναφείς διατάξεις» (Α΄ 8), όπως τροποποιήθηκε και ισχύει.

1. Πιστοποιημένος Γ.Σ. που μετέχει ή εργάζεται σε Φ.Π.Γ.Σ. με πλήρη απασχόληση δεν δύναται να μετέχει ή να εργάζεται παράλληλα και σε άλλο Φ.Π.Γ.Σ..
2. Η πιστοποίηση των εγγεγραμμένων Γ.Σ. στο Μητρώο Γεωργικών Συμβούλων είναι αορίστου χρόνου τηρουμένων των υποχρεώσεων που απορρέουν από την παρούσα απόφαση.

**Άρθρο 7**

**Επιμόρφωση Γεωργικών Συμβούλων**

1. Για την πιστοποίηση των Γ.Σ. και την εγγραφή τους στο σχετικό μητρώο του άρθρου 9 είναι αναγκαία η επιτυχής παρακολούθηση εισαγωγικού επιμορφωτικού προγράμματος που διοργανώνεται από τον ΕΛΓΟ-ΔΗΜΗΤΡΑ.
2. Ο ΕΛΓΟ-ΔΗΜΗΤΡΑ κατόπιν σχετικής εισήγησης του στη Διεύθυνση Αγροτικής Πολιτικής, Τεκμηρίωσης και Διεθνών Σχέσεων, μεριμνά για τη διοργάνωση επιμορφωτικών προγραμμάτων επανακατάρτισης, τα οποία υποχρεούνται να παρακολουθήσουν οι εγγεγραμμένοι στο μητρώο Γ.Σ. που θα κληθούν γι' αυτό το σκοπό. Επίσης υποχρεούται να διοργανώνει νέα εισαγωγικά επιμορφωτικά προγράμματα όταν στις Γ.Σ.Υ. εισάγονται νέα θεματικά πεδία, όπως προβλέπεται στην παράγραφο ζ του άρθρου 2.
3. Μετά την ολοκλήρωση των προγραμμάτων επιμόρφωσης (εισαγωγικού ή/ και επανακατάρτισης), οι συμμετέχοντες αξιολογούνται με εξέταση και στους επιτυχόντες χορηγείται «Βεβαίωση παρακολούθησης» στην οποία αναγράφονται και τα θεματικά πεδία που παρακολούθησαν με επιτυχία.
4. Η αξιολόγηση του προγράμματος επιμόρφωσης διενεργείται από τους συμμετέχοντες, με απάντηση σε ερωτηματολόγια που υποβάλλονται από το φορέα επιμόρφωσης, μετά την ολοκλήρωση κάθε προγράμματος.

**Άρθρο 8**

**Διαδικασία πιστοποίησης Γ.Σ. και Φ.Π.Γ.Σ.**

1. Ο ΕΛ.Γ.Ο – ΔΗΜΗΤΡΑ με απόφαση του Διοικητικού Συμβουλίου (Δ.Σ.) του, δημοσιεύει προσκλήσεις εκδήλωσης ενδιαφέροντος, με τις οποίες καλεί τα φυσικά πρόσωπα που επιθυμούν να πιστοποιηθούν ως Γ.Σ. καθώς και τα νομικά πρόσωπα και τις ατομικές επιχειρήσεις ως Φ.Π.Γ.Σ., να υποβάλουν αιτήσεις-υπεύθυνες δηλώσεις και τα σχετικά δικαιολογητικά για την εγγραφή τους στα αντίστοιχα μητρώα.
2. Οι προσκλήσεις εκδήλωσης ενδιαφέροντος αναρτώνται στο διαδικτυακό τόπο του ΕΛΓΟ-ΔΗΜΗΤΡΑ, του ΥΠΑΑΤ και όπου αλλού κρίνεται απαραίτητο. Οι προσκλήσεις δημοσιοποιούνται ευρέως με οποιοδήποτε άλλο πρόσφορο μέσο. Επιπλέον κοινοποιούνται σε συλλογικά όργανα (επιμελητήρια, ενώσεις κ.α.) με στόχο την ευρεία και έγκαιρη ενημέρωση των μελών τους.
3. Τα φυσικά πρόσωπα που επιθυμούν να πιστοποιηθούν ως Γ.Σ. και πληρούν τις προϋποθέσεις του άρθρου 6 υποβάλλουν μέσω του πληροφοριακού συστήματος στον ΕΛΓΟ-ΔΗΜΗΤΡΑ, τα ακόλουθα:

α) Αίτηση στην οποία επιλέγουν από τα θεματικά πεδία που είναι διαθέσιμα για την ειδικότητά τους, βάσει του/των τίτλου/ων σπουδών τους (βασικού τίτλου/ων ) και για τα οποία επιθυμούν να πιστοποιηθούν. Στην πρόσκληση εκδήλωσης ενδιαφέροντος καθορίζονται τα θεματικά πεδία πιστοποίησης σε σχέση με τους τίτλους σπουδών. Σε όσα θεματικά πεδία αναφέρονται οι Οικονομολόγοι, θα πρέπει να έχουν γνώση του αγροτικού χώρου, η οποία θα αποδεικνύεται είτε με την κατοχή σχετικού τίτλου σπουδών (μεταπτυχιακός ή διδακτορικός), είτε με εμπειρία τουλάχιστον δυο (2) ετών στον αγροτικό τομέα.

Οι αιτήσεις των ενδιαφερομένων υποβάλλονται αποκλειστικά ηλεκτρονικά στο πληροφοριακό σύστημα του Συστήματος Παροχής Συμβουλών σε Γεωργικές Εκμεταλλεύσεις που λειτουργεί στον ιστότοπο <https://agroadvisors.elgo.gr> .

Η αίτηση επέχει θέση υπεύθυνης δήλωσης του άρθρου 8 του ν.1599/1986 (Α΄75) για τα στοιχεία που αναφέρονται σε αυτήν. Συνεπώς, αυτή θα πρέπει να εμφανίζει ταύτιση περιεχομένου με τα σχετικά δικαιολογητικά. Η ανακρίβεια των στοιχείων που δηλώνονται στην αίτηση επισύρει τις προβλεπόμενες ποινικές και διοικητικές κυρώσεις.

β) Τα δικαιολογητικά (αντίγραφα αστυνομικής ταυτότητας ή διαβατηρίου, τίτλων σπουδών) με τα οποία αποδεικνύεται ότι πληρούνται οι προϋποθέσεις των παρ. 1, 2α και 2β του άρθρου 6.

γ) Υπεύθυνη Δήλωση στην οποία δηλώνεται ότι πληρούνται οι προϋποθέσεις των παρ. 2δ, 2ε, 2στ και, κατά περίπτωση, της παρ. 3 του άρθρου 6.

δ) Αποδεικτικό καταβολής ποσού ύψους 20 €.

ε)  Τα φυσικά πρόσωπα που επιθυμούν να πιστοποιηθούν ως Γ.Σ. και πληρούν τις προϋποθέσεις του άρθρου 6 υποχρεούνται να ενημερώσουν τον ΕΛΓΟ-ΔΗΜΗΤΡΑ σε περίπτωση αλλαγής της εργασιακής τους σχέσης  από την υποβολή της αίτησης μέχρι την έναρξη του εισαγωγικού προγράμματος.

Η αρμόδια υπηρεσία του ΕΛΓΟ-ΔΗΜΗΤΡΑ εξετάζει την πληρότητα και το περιεχόμενο της αίτησης, της υπεύθυνης δήλωσης και των δικαιολογητικών που συνυποβάλλονται και εισηγείται στο Δ.Σ. του ΕΛΓΟ-ΔΗΜΗΤΡΑ για την έκδοση απόφασης με τα αποτελέσματα αξιολόγησης των αιτήσεων των ενδιαφερομένων.

Μετά την υλοποίηση του εισαγωγικού προγράμματος επιμόρφωσης, εκδίδεται απόφαση Δ.Σ. για τους ενδιαφερόμενους που έλαβαν τη «Βεβαίωση παρακολούθησης» και πληρούν τις προϋποθέσεις της παρ. γ του άρθρου 6 για την πιστοποίηση και την εγγραφή τους στα Μητρώα του άρθρου 9, και εκδίδεται πιστοποιητικό με τον αριθμό μητρώου τους.

1. Τα νομικά πρόσωπα και οι ατομικές επιχειρήσεις που επιθυμούν να πιστοποιηθούν ως Φ.Π.Γ.Σ. υποβάλλουν, μέσω του πληροφοριακού συστήματος του Συστήματος Παροχής Συμβουλών σε Γεωργικές Εκμεταλλεύσεις που λειτουργεί στον ιστότοπο <https://agroadvisors.elgo.gr>, στον ΕΛΓΟ – ΔΗΜΗΤΡΑ αίτηση τα δικαιολογητικά που αποδεικνύουν ότι πληρούνται οι προϋποθέσεις των παρ. 4α, 4β και 4γ του άρθρου 6, υπεύθυνη δήλωση για την παρ. 4δ του άρθρου 6 καθώς και αποδεικτικό καταβολής ποσού ύψους 30 ευρώ.

Ειδικότερα:

α) Για την παρ. 4α και για την απόδειξη της νόμιμης σύστασης και εκπροσώπησης, το ενδιαφερόμενο νομικό πρόσωπο και η ατομική επιχείρηση προσκομίζει, τα κατά περίπτωση νομιμοποιητικά έγγραφα σύστασης και νόμιμης εκπροσώπησης. Από τα ανωτέρα έγγραφα πρέπει να προκύπτουν η νόμιμη σύστασή τους, όλες οι σχετικές τροποποιήσεις των καταστατικών, το/τα πρόσωπο/α που δεσμεύει/ουν νόμιμα το νομικό πρόσωπο και την ατομική επιχείρηση (νόμιμος εκπρόσωπος, δικαίωμα υπογραφής κ.λ.π)

β)Για την παρ. 4β, το ενδιαφερόμενο νομικό πρόσωπο και η ατομική επιχείρηση προσκομίζει δικαιολογητικά που θα εξειδικεύονται στην πρόσκληση.

Η αρμόδια υπηρεσία του ΕΛΓΟ-ΔΗΜΗΤΡΑ εξετάζει την πληρότητα και το περιεχόμενο της αίτησης, της υπεύθυνης δήλωσης και των δικαιολογητικών που συνυποβάλλονται και εισηγείται στο Δ.Σ. του ΕΛΓΟ-ΔΗΜΗΤΡΑ για την έκδοση απόφασης για την πιστοποίηση ή μη του ενδιαφερομένου νομικού προσώπου και ατομικής επιχείρησης και την εγγραφή τους ή μη στο μητρώο Φ.Π.Γ.Σ. του άρθρου 9. Η απόφαση του Δ.Σ. του ΕΛΓΟ – ΔΗΜΗΤΡΑ κοινοποιείται στον ενδιαφερόμενο.

**Άρθρο 9**

**Πληροφοριακή Υποστήριξη των Γεωργικών Συμβουλευτικών Υπηρεσιών**

Για την πληροφοριακή υποστήριξη των Γ.Σ.Υ. αναπτύσσονται και λειτουργούν στο ΥΠΑΑΤ: α) ενιαίο δημόσιο Πληροφοριακό Σύστημα Γεωργικών Συμβουλευτικών Υπηρεσιών και β) ηλεκτρονικά Μητρώα Γ.Σ. και Φ.Π.Γ.Σ.

1. Το Πληροφοριακό Σύστημα των Γεωργικών Συμβουλευτικών Υπηρεσιών και τα ηλεκτρονικά Μητρώα σχεδιάζονται από τη Δ/νση Αγροτικής Πολιτικής, Τεκμηρίωσης και Διεθνών Σχέσεων, σε συνεργασία με τη Δ/νση Ηλεκτρονικής Διακυβέρνησης του ΥΠΑΑΤ και τον ΕΛΓΟ-ΔΗΜΗΤΡΑ, ο οποίος είναι υπεύθυνος για τη διαχείρισή τους. Η Δ/νση Ηλεκτρονικής Διακυβέρνησης του ΥΠΑΑΤ μεριμνά για τη διασφάλιση της διαλειτουργικότητας του Πληροφοριακού Συστήματος Γεωργικών Συμβουλευτικών Υπηρεσιώνκαι των Μητρώων με άλλα συστήματα, εντός και εκτός ΥΠΑΑΤ.
2. Στο ηλεκτρονικό μητρώο Γ.Σ. καταχωρίζονται, για κάθε πιστοποιημένο Γ.Σ., τα εξής στοιχεία: ονοματεπώνυμο, πατρώνυμο, αριθμός μητρώου, ημερομηνία εγγραφής, ειδικότητα, ταχυδρομική δ/νση, περιφέρεια, περιφερειακή ενότητα, ΑΦΜ, ΔΟΥ, τηλέφωνο επικοινωνίας, ηλεκτρονική διεύθυνση, θεματικά πεδία.

Στο ηλεκτρονικό μητρώο Φ.Π.Γ.Σ. καταχωρίζονται, για κάθε πιστοποιημένο Φ.Π.Γ.Σ., τα εξής στοιχεία: επωνυμία, αριθμός μητρώου, ημερομηνία εγγραφής, δραστηριότητα/ες στοιχεία εκπροσώπου/ων, ταχυδρομική δ/νση, περιφέρεια, περιφερειακή ενότητα, κύρια και δευτερεύουσες εγκαταστάσεις, ΑΦΜ, ΔΟΥ, τηλέφωνο επικοινωνίας, ηλεκτρονική διεύθυνση, ονοματεπώνυμο Γ.Σ., ειδικότητες Γ.Σ., αριθμός μητρώου Γ.Σ., θεματικά πεδία Γ.Σ., δικαιολογητικά σχέσεων εργασίας Γ.Σ..

1. Ο ΕΛΓΟ – ΔΗΜΗΤΡΑ παρέχει στη Δ/νση Αγροτικής Πολιτικής, Τεκμηρίωσης και Διεθνών Σχέσεων και στις Δ/νσεις Αγροτικής Οικονομίας και Κτηνιατρικής των Περιφερειακών Ενοτήτων της χώρας ενημερωμένους πίνακες των εγγεγραμμένων στα Μητρώα.  
   Στοιχεία των Μητρώων Γ.Σ. και Φ.Π.Γ.Σ. δημοσιοποιούνται στον διαδικτυακό τόπο του ΥΠΑΑΤ και του ΕΛΓΟ  - ΔΗΜΗΤΡΑ, προς ενημέρωση κάθε ενδιαφερόμενου.
2. Πιστοποιημένοι Γ.Σ. και Φ.Π.Γ.Σ. που επιθυμούν τη διαγραφή τους από το μητρώο στο οποίο έχουν εγγραφεί, υποβάλλουν στο πληροφοριακό σύστημα που λειτουργεί στον ιστότοπο <https://agroadvisors.elgo.gr>, ηλεκτρονικό αίτημα ανάκλησης της πιστοποίησης και διαγραφής από το μητρώο στον ΕΛΓΟ-ΔΗΜΗΤΡΑ, ο οποίος ανακαλεί την πιστοποίησής τους και τους διαγράφει από το μητρώο, με απόφαση του Δ.Σ..

**Άρθρο 10**

**Υποχρεώσεις Γ.Σ. και Φ.Π.Γ.Σ.**

Οι πιστοποιημένοι Γ.Σ. και Φ.Π.Γ.Σ. υποχρεούνται:

* 1. Να παρέχουν συμβουλές μόνο για τα θεματικά πεδία για τα οποία έχουν πιστοποιηθεί.
  2. Να επιδεικνύουν αξιοπιστία και ανεξαρτησία, όσον αφορά τα πεδία στα οποία παρέχουν συμβουλές, και οι συμβουλές που παρέχουν να είναι αμερόληπτες.
  3. Να ενημερώνουν τον ΕΛΓΟ-ΔΗΜΗΤΡΑ για οποιαδήποτε αλλαγή των στοιχείων τους, εντός τριάντα (30) ημερών από την έναρξη της μεταβολής. Σε περίπτωση μεταβολής των προϋποθέσεων πιστοποίησης του Φ.Π.Γ.Σ. λόγω αποχώρησης πιστοποιημένου Γ.Σ., ο Φ.Π.Γ.Σ. οφείλει να ενημερώσει για τη μεταβολή και να προβεί εντός του ανωτέρω χρονικού διαστήματος σε αντικατάσταση του με άλλο πιστοποιημένο Γ.Σ., από το Μητρώο, έτσι ώστε να διατηρήσει τις προϋποθέσεις πιστοποίησης του.
  4. Να μην κοινοποιούν σε πρόσωπα πέραν του γεωργού στον οποίο παρέχουν συμβουλές για την εκμετάλλευση του, προσωπικές ή ατομικές πληροφορίες και στοιχεία που αποκτούν στο πλαίσιο των δραστηριοτήτων παροχής συμβουλών, εκτός εάν διαπιστώνουν παρατυπία ή παράβαση η οποία καλύπτεται, βάσει του ενωσιακού ή του εθνικού δικαίου, από υποχρέωση πληροφόρησης των δημόσιων αρχών, ιδίως σε περίπτωση αξιόποινων πράξεων σύμφωνα με τα προβλεπόμενα στην ισχύουσα εθνική και ενωσιακή νομοθεσία.
  5. Να τηρούν τις απαιτήσεις του Καν. (ΕΕ) 679/2016 του Ευρωπαϊκού Κοινοβουλίου και του Συμβουλίου, για την προστασία των φυσικών προσώπων έναντι της επεξεργασίας των δεδομένων προσωπικού χαρακτήρα και για την ελεύθερη κυκλοφορία των δεδομένων αυτών και την κατάργηση της οδηγίας [95/46/ΕΚ](https://www.taxheaven.gr/laws/circular/view/id/27466) (Γενικός Κανονισμός για την Προστασία Δεδομένων).
  6. Να εξασφαλίζουν στους εντεταλμένους από τον ΕΛΓΟ-ΔΗΜΗΤΡΑ ή άλλο αρμόδιο ελεγκτικό φορέα ελεγκτές, πρόσβαση στις εγκαταστάσεις τους καθώς και να παρέχουν κάθε πληροφορία και βοήθεια που ο ΕΛΓΟ-ΔΗΜΗΤΡΑ κρίνει αναγκαία για την εκπλήρωση των υποχρεώσεων του.
  7. Να παρακολουθούν τα προγράμματα επανακατάρτισης που διοργανώνει ο ΕΛΓΟ- ΔΗΜΗΤΡΑ εφόσον κληθούν για το σκοπό αυτό.
  8. Να είναι ενήμεροι για το εθνικό και ενωσιακό θεσμικό πλαίσιο που αφορά τα θεματικά πεδία για τα οποία είναι πιστοποιημένοι και να τηρούν σχετικό αρχείο.
  9. Να καταβάλουν στον ΕΛΓΟ - ΔΗΜΗΤΡΑ ετήσια συνδρομή για όσο διάστημα παραμένουν εγγεγραμμένοι στα σχετικά Μητρώα, το ύψος της οποίας καθορίζεται με απόφαση του Γενικού Γραμματέα Αγροτικής Πολιτικής και Διεθνών Σχέσεων μετά από τεκμηριωμένη εισήγηση του ΕΛΓΟ - ΔΗΜΗΤΡΑ για την κάλυψη μέρους του κόστους υλοποίησης των προ απαιτούμενων ενεργειών για την πιστοποίηση των Γ.Σ. και των Φ.Π.Γ.Σ. και τη διαχείριση και λειτουργία των Μητρώων.

Στη περίπτωση που ένα φυσικό πρόσωπο της παρ. 3 του άρθρου 6 επιθυμεί να ασκήσει γεωργικές συμβουλευτικές υπηρεσίες, θα προσκομίζει απόφαση του οικείου Υπηρεσιακού Συμβουλίου για την κατ΄ εξαίρεση άσκηση ιδιωτικού έργου και στην οποία θα αναφέρεται ότι θα εξασφαλίζεται η μη σύγκρουση συμφερόντων με τα υπηρεσιακά του καθήκοντα.

* 1. Να τηρούν αρχεία, για πέντε (5) έτη, ταξινομημένα ανά γεωργό, με τις παρεχόμενες συμβουλές και την αξιολόγηση αυτών σύμφωνα με οδηγίες των αρμόδιων αρχών.

**Άρθρο 11**

**Έλεγχοι**

1. Για την επαλήθευση της συμμόρφωσης των Γ.Σ. και των Φ.Π.Γ.Σ. με τις προϋποθέσεις πιστοποίησης, τις δεσμεύσεις και υποχρεώσεις αυτών προς τους γεωργούς και τον ΕΛΓΟ-ΔΗΜΗΤΡΑ διενεργούνται κατ΄ έτος τακτικοί διοικητικοί ή και επιτόπιοι έλεγχοι, σε δείγμα τουλάχιστον 5% των εγγεγραμμένων στο Μητρώο Φ.Π.Γ.Σ και Γ.Σ. που έχουν δραστηριοποιηθεί στην παροχή συμβουλών.
2. Ο ΕΛΓΟ-ΔΗΜΗΤΡΑ είναι υπεύθυνος για τον καθορισμό όλων των διαδικασιών που σχετίζονται με τους ελέγχους των Γ.Σ. και των Φ.Π.Γ.Σ.
3. Οι διοικητικοί έλεγχοι διενεργούνται από την αρμόδια υπηρεσία του ΕΛΓΟ-ΔΗΜΗΤΡΑ.
4. Για τη διενέργεια των επιτόπιων ελέγχων συγκροτείται ομάδα ελέγχου με απόφαση του αρμοδίου μονομελούς οργάνου Διοίκησης του ΕΛΓΟ-ΔΗΜΗΤΡΑ στην οποία δύναται να μετέχουν και υπάλληλοι της Διεύθυνσης Οικονομικών Ελέγχων, Επιθεώρησης και Συνεργατισμού του ΥΠΑΑΤ.
5. Έκτακτοι επιτόπιοι έλεγχοι διενεργούνται σε περιπτώσεις υπόνοιας καταγγελιών ή μετά από ενημέρωση από άλλες αρχές ελέγχου κατά τη διενέργεια ελέγχων της αρμοδιότητάς τους ή σε οποιαδήποτε άλλη περίπτωση γνωστοποίησης περί μη τήρησης των απαιτήσεων της παρούσας. Οι εν λόγω έλεγχοι μπορούν να διενεργηθούν και από εντεταλμένους ελεγκτές της αρμόδιας αρχής για την εποπτεία, το συντονισμό και τον έλεγχο των Γ.Σ.Υ.
6. Η διενέργεια των επιτόπιων ελέγχων των παρ. 4 και 5 του παρόντος άρθρου μπορεί να γνωστοποιηθεί στους υπό έλεγχο Γ.Σ και Φ.Π.Γ.Σ., με την προϋπόθεση ότι δεν τίθεται σε κίνδυνο ο σκοπός ή η αποτελεσματικότητα του ελέγχου.
7. Για κάθε επιτόπιο έλεγχο που διεξάγεται, συντάσσεται έκθεση ελέγχου με τα αποτελέσματα του ελέγχου, όσον αφορά τη συμμόρφωση με τις προϋποθέσεις πιστοποίησης, τις δεσμεύσεις και άλλες υποχρεώσεις των Γ.Σ και των Φ.Π.Γ.Σ.
8. Τα πορίσματα των ελέγχων κοινοποιούνται στη Διεύθυνση Αγροτικής Πολιτικής, Τεκμηρίωσης και Διεθνών Σχέσεων και επιπλέον στην ΕΥΕ ΠΑΑ όταν ο έλεγχος αφορά Γ.Σ., Φ.Π.Γ.Σ., Γ.Σ. που συμμετέχει σε Φ.Π.Γ.Σ., οι οποίοι λαμβάνουν στήριξη στο πλαίσιο των συγχρηματοδοτούμενων από την Ε.Ε. προγραμμάτων.

**Άρθρο 12**

**Κυρώσεις**

Στις περιπτώσεις που κατά τους διενεργηθέντες ελέγχους του άρθρου 11 διαπιστωθεί:

1. ότι δεν πληρούνται οι προϋποθέσεις πιστοποίησης των Γ.Σ. ή των Φ.Π.Γ.Σ.
2. η μη τήρηση των υποχρεώσεων του Γ.Σ. ή του Φ.Π.Γ.Σ. που απορρέουν από την παρούσα απόφαση ή στο πλαίσιο σύμβασης με γεωργό,
3. άρνηση, παρεμπόδιση ή/και εξαπάτηση των εντεταλμένων οργάνων ελέγχου κατά την άσκηση των καθηκόντων τους,
4. μη παρακολούθηση των επιμορφωτικών προγραμμάτων για μη αιτιολογημένους σοβαρούς λόγους,
5. κοινοποίηση σε πρόσωπα πέραν του γεωργού του οποίου διαχειρίζεται ο Γ.Σ. ή Φ.Π.Γ.Σ. τη σχετική εκμετάλλευση, προσωπικών ή ατομικών πληροφοριών και στοιχείων που αποκτά στο πλαίσιο των δραστηριοτήτων παροχής συμβουλών, εκτός των εξαιρέσεων της παρ. 4 του άρθρου 10.

η αρμόδια υπηρεσία του ΕΛΓΟ ΔΗΜΗΤΡΑ εισηγείται στο ΔΣ του ΕΛΓΟ ΔΗΜΗΤΡΑ την επιβολή κυρώσεων, ανάλογα με το είδος, τη σοβαρότητα των παραβάσεων και την ενδεχόμενη υποτροπή του Γ.Σ ή του Φ.Π.Γ.Σ. :

1. Έγγραφη σύσταση για συμμόρφωση, εντός καθοριζόμενου, από τον ΕΛΓΟ ΔΗΜΗΤΡΑ, χρονικού διαστήματος.
2. Αναστολή του δικαιώματος παροχής των υπηρεσιών ως πιστοποιημένου Γ.Σ. ή Φ.Π.Γ.Σ. μέχρι την υλοποίηση της διορθωτικής ενέργειας ή για ένα (1) έτος.
3. Ανάκληση πιστοποίησης και διαγραφή από το αντίστοιχο μητρώο.

Στις περιπτώσεις αναστολής της πιστοποίησης Γ.Σ ή Φ.Π.Γ.Σ ή διαγραφής από το Μητρώο, ο ΕΛΓΟ-ΔΗΜΗΤΡΑ ενημερώνει σχετικά τη Διεύθυνση Αγροτικής Πολιτικής, Τεκμηρίωσης και Διεθνών Σχέσεων του ΥΠΑΑΤ και την ΕΥΕ ΠΑΑ.

Για την εξειδίκευση του κυρωτικού πλαισίου θα συσταθεί ομάδα εργασίας από τις αρμόδιες αρχές με απόφαση Υπουργού.

**Άρθρο 13**

**Ενστάσεις**

Κατά αποφάσεων του Διοικητικού Συμβουλίου του ΕΛΓΟ-ΔΗΜΗΤΡΑ που αφορούν:

α) αξιολόγηση αίτησης ενδιαφερομένου Γ.Σ και Φ.Π.Γ.Σ

β) πιστοποίηση ενδιαφερομένου Γ.Σ και Φ.Π.Γ.Σ

γ) επιβολή κυρώσεων σε πιστοποιημένο Γ.Σ ή Φ.Π.Γ.Σ

μπορεί να ασκηθεί ένσταση στον ΕΛΓΟ-ΔΗΜΗΤΡΑ, εντός προθεσμίας δέκα (10) ημερών από την ημερομηνία κοινοποίησης στον ενδιαφερόμενο της σχετικής απόφασης.

Το Διοικητικό Συμβούλιο του ΕΛΓΟ-ΔΗΜΗΤΡΑ συγκροτεί Επιτροπές για την εξέταση των ενστάσεων και αποφασίζει αιτιολογημένα. Η απόφαση του Διοικητικού Συμβουλίου κοινοποιείται στον ενδιαφερόμενο και στη Διεύθυνση Αγροτικής Πολιτικής, Τεκμηρίωσης και Διεθνών Σχέσεων του ΥΠΑΑΤ.

**Άρθρο 14**

**Μεταβατικές διατάξεις ή καταργούμενες διατάξεις**

Από την έναρξη ισχύος της παρούσας απόφασης καταργείται η υπ΄ αριθ. 163/13692/2018 (Β’/267, Β’/590) απόφαση του Υπουργού ΑΑΤ  περί «Καθορισμού λεπτομερειών εφαρμογής του Συστήματος Παροχής Συμβουλών σε γεωργικές εκμεταλλεύσεις σε εφαρμογή του Καν.(Ε.Ε.) 1306/2013 του Ευρωπαϊκού Κοινοβουλίου και Συμβουλίου, όπως ισχύει».

Η πιστοποίηση των Γ.Σ. συνεχίζει να είναι σε ισχύ και μετά την κατάργηση της υπ΄ αριθ. 163/13692/2018 (Β’/267, Β’/590) απόφασης του Υπουργού ΑΑΤ, λαμβάνοντας υπόψη και τις προϋποθέσεις του άρθρου 6 παρ 2. Σε χρονικό διάστημα που ορίζεται σε ανακοίνωση του ΕΛΓΟ-ΔΗΜΗΤΡΑ, οι Γ.Σ. θα πρέπει να προβούν στις κατάλληλες διορθωτικές ενέργειες ώστε να πληρούνται οι νέες προϋποθέσεις πιστοποίησης. Σε άλλη περίπτωση θα διαγραφούν από το Μητρώο.

Η πιστοποίηση των Φ.Π.Γ.Σ. συνεχίζει να είναι σε ισχύ μετά την κατάργηση της υπ΄ αριθ. 163/13692/2018 (Β’/267, Β’/590) απόφασης του Υπουργού ΑΑΤ μέχρι την ολοκλήρωση των πράξεων του υπο-Μέτρου 2.1. Σε χρονικό διάστημα που ορίζεται σε ανακοίνωση του ΕΛΓΟ-ΔΗΜΗΤΡΑ, οι Φ.Π.Γ.Σ. θα πρέπει να προβούν στις κατάλληλες διορθωτικές ενέργειες ώστε να πληρούνται οι  νέες προϋποθέσεις πιστοποίησης. Σε άλλη περίπτωση θα διαγραφούν από το Μητρώο.

Η αριθ. 1070/303568/2022 (Β’ 5437) απόφαση του Γενικού Γραμματέα Αγροτικής Πολιτικής και Διεθνών Σχέσεων «Καθορισμός ύψους ετήσιας συνδρομής εγγεγραμμένων στα Μητρώα Γεωργικών Συμβούλων (Γ.Σ.) και Φορέων Παροχής Γεωργικών Συμβουλών (Φ.Π.Γ.Σ.) συνεχίζει να ισχύει.

**Άρθρο 15**

**Έναρξη ισχύος**

Η παρούσα απόφαση να δημοσιευτεί στην εφημερίδα της κυβερνήσεως.

Η ισχύς της παρούσας αρχίζει από την ημέρα δημοσίευσης της στην εφημερίδα της Κυβερνήσεως.

**ΠΑΡΑΡΤΗΜΑ :**

**ΘΕΜΑΤΙΚΑ ΠΕΔΙΑ ΓΕΩΡΓΙΚΩΝ ΣΥΜΒΟΥΛΩΝ**

1. Συμβουλές που παρέχονται για τις κανονιστικές απαιτήσεις διαχείρισης και τα πρότυπα για την καλή γεωργική και περιβαλλοντική κατάσταση (Κεφ. 1, Τίτλος VI, Καν.(ΕΕ) 1306/2013 – Πολλαπλή Συμμόρφωση) καθώς και γεωργικές πρακτικές επωφελείς για το κλίμα και το περιβάλλον (Κεφ. 3, Τίτλος ΙΙΙ, Καν. (ΕΕ) 1307/2013 – «Πρασίνισμα») καθώς και τη διατήρηση της βιοποικιλότητας. Στο θεματικό πεδίο περιλαμβάνονται, τουλάχιστον, συμβουλές που αφορούν: α) απαιτήσεις πολλαπλής συμμόρφωσης και β) επωφελείς για το κλίμα και το περιβάλλον γεωργικές πρακτικές-πρασίνισμα.
2. Συμβουλές που παρέχονται για την εκπλήρωση των απαιτήσεων, όπως έχουν καθοριστεί από τα κράτη μέλη, για την εφαρμογή Οδηγίας 2000/60/ΕΚ (οδηγία πλαίσιο για τα νερά).Στο θεματικό πεδίο περιλαμβάνονται, τουλάχιστον, συμβουλές που αφορούν:

α) στην ορθολογική χρήση του νερού στις γεωργικές εκμεταλλεύσεις συμπεριλαμβανομένης της σύνταξης σχεδίου διαχείρισης νερού για τις ανάγκες της γεωργικής εκμετάλλευσης,

β) στην προστασία και ορθή διαχείριση υδάτων συμπεριλαμβανομένης και της ορθολογικής χρήσης λιπασμάτων,

γ) στην ορθολογική διαχείριση των ζωικών αποβλήτων (κοπριάς) με στόχο την μείωση της ρύπανσης των υδάτων.

1. Συμβουλές που παρέχονται για την εκπλήρωση των απαιτήσεων, όπως έχουν καθοριστεί από τα κράτη μέλη για την εφαρμογή του άρθρου 55 του Καν.(ΕΚ) 1107/2009, ιδίως όσον αφορά στη συμμόρφωση με τις γενικές αρχές της ολοκληρωμένης φυτοπροστασίας που αναφέρονται στο άρθρο 14 της Οδηγίας 2009/128/ΕΚ (ν. 4036/2012)( Α΄ 8). Στο θεματικό πεδίο περιλαμβάνονται, τουλάχιστον συμβουλές που αφορούν:

α) στην ορθολογική χρήση των γεωργικών φαρμάκων

β) γενικές αρχές ολοκληρωμένης φυτοπροστασίας.

1. Συμβουλές στο γεωργικό τομέα σχετικά με δράσεις που μετριάζουν το φαινόμενο της κλιματικής αλλαγής και προωθούν την προσαρμογή της γεωργίας. Στο θεματικό πεδίο περιλαμβάνονται, τουλάχιστον, συμβουλές που αφορούν: α) στις δράσεις για το μετριασμό της κλιματικής αλλαγής ή την προσαρμογή της γεωργίας σε αυτή, β) στη χρήση υποπροϊόντων, αποβλήτων, υπολειμμάτων και λοιπών πρώτων υλών, εκτός τροφίμων, για τους σκοπούς της βιοοικονομίας, γ) στη μείωση εκπομπών αερίων του θερμοκηπίου και αμμωνίας από τις γεωργικές δραστηριότητες.
2. Συμβουλές για την ορθή εφαρμογή των περιβαλλοντικών, κλιματικών και άλλων δεσμεύσεων διαχείρισης που καθορίζονται στις Παρεμβάσεις του είδους ENVCLIM(70) του ΣΣ ΚΑΠ 2023-2027 (Περιβαλλοντικές, κλιματικές και άλλες δεσμεύσεις διαχείρισης) και συμβουλές που αφορούν στην κατανόηση και ορθή εφαρμογή των δεσμεύσεων που προκύπτουν από τον Καν. (ΕΕ) 848/2018 σχετικά με τη βιολογική παραγωγή και την επισήμανση των βιολογικών προϊόντων, Συμβουλές για την ορθή εφαρμογή των προϋποθέσεων, απαιτήσεων, δεσμεύσεων και πρακτικών των Παρεμβάσεων Π1-31.9 (Διατήρηση μεθόδων βιολογικής γεωργίας και κτηνοτροφίας) και Π3-70-2.1 (Ενισχύσεις για τη μετατροπή σε βιολογικές πρακτικές και μεθόδους - νεοεισερχόμενοι στη βιολογική γεωργία και κτηνοτροφία) του ΣΣ ΚΑΠ 2023-2027.
3. Συμβουλές για τις απαιτήσεις, προϋποθέσεις και δεσμεύσεις διαχείρισης που ισχύουν για τους γεωργούς και άλλους δικαιούχους που καθορίζονται στο Στρατηγικό Σχέδιο για την ΚΑΠ, συμπεριλαμβανομένων πληροφοριών για τα χρηματοδοτικά μέσα και τα επιχειρηματικά σχέδια που εκπονούνται στο πλαίσιο του στρατηγικού σχεδίου για την ΚΑΠ.
4. Συμβουλές για τη διαχείριση κινδύνου και τη θέσπιση κατάλληλων προληπτικών μέτρων για την αντιμετώπιση φυσικών και άλλων καταστροφών καθώς και νόσων των ζώων και των φυτών και συμβουλές για προστατευτικά μέτρα κατά των επιβλαβών για τα φυτά οργανισμών (επιβλαβείς οργανισμοί καραντίνας) που προβλέπονται στον Καν (ΕΕ) 2016/2031.
5. Συμβουλές για την υγεία, την απασχόληση και την ασφάλεια στην εργασία καθώς και για τις δεσμεύσεις των εργοδοτών που απορρέουν από την «Κοινωνική Αιρεσιμότητα».
6. Συμβουλές για το σχεδιασμό της εφαρμογής του Συστήματος Ολοκληρωμένης Διαχείρισης (εθνικά πρότυπα της σειράς AGRO 2) ή άλλων συστημάτων παραγωγής
7. Συμβουλές προς νέους και νεοεισερχόμενους γεωργούς, που περιλαμβάνουν, μεταξύ άλλων:

α) Διοίκηση και διαχείριση εκμεταλλεύσεων

β) Συνεργασίες και πρόσβαση στην αγορά.

γ) Κανονιστικές απαιτήσεις και υποχρεώσεις.

δ) Σύνταξη επιχειρηματικού σχεδίου της εκμετάλλευσης (business plan)

1. Συμβουλές για τις απαιτήσεις και τα πρότυπα βάσει της «Αιρεσιμότητας» σχετικά με: α) το κλίμα και περιβάλλον, συμπεριλαμβανομένων των υδάτων, του εδάφους και της βιοποικιλότητας των οικοσυστημάτων

β) τη δημόσια υγεία και υγεία των φυτών και

γ) την καλή διαβίωση των ζώων

1. Συμβουλές για προγράμματα για το κλίμα, το περιβάλλον και την καλή διαβίωση των ζώων «Οικολογικά Προγράμματα».
2. Συμβουλές για τη στήριξη της καινοτομίας, ιδίως για την προετοιμασία και την υλοποίηση των έργων των επιχειρησιακών ομάδων της Ευρωπαϊκής Σύμπραξης Καινοτομίας (ΕΣΚ) καθώς και συμβουλές για ήπιες δεξιότητες (Συμβουλευτική)
3. Συμβουλές για τις ψηφιακές τεχνολογίες στη γεωργία και τις αγροτικές περιοχές, όπως αναφέρονται στο άρθρο 114 στοιχείο β του Καν. (ΕΕ) 2115/2021, συμπεριλαμβανομένων συμβουλών για τη χρήση ψηφιακής εφαρμογής για τη βιώσιμη διαχείριση των θρεπτικών συστατικών, που παρέχει κατ’ ελάχιστον: ισορροπία των κυριότερων θρεπτικών ουσιών σε κλίμακα αγρού τις νομικές απαιτήσεις για τις θρεπτικές ουσίες δεδομένα για το έδαφος, με βάση τις διαθέσιμες πληροφορίες και αναλύσεις δεδομένα από το ολοκληρωμένο σύστημα διαχείρισης και ελέγχου (ΟΣΔΕ) σχετικά με τη διαχείριση των θρεπτικών ουσιών.
4. Συμβουλές για την καλή μεταχείριση των ζώων (Ευζωία) και τις μεταδοτικές νόσους των ζώων (Καν. (ΕΕ) 2016/429 νομοθεσία για την υγεία των ζώων) καθώς και για τα μέτρα που περιλαμβάνονται στο εθνικό σχέδιο δράσης για την αντιμετώπιση της μικροβιακής αντοχής στο πλαίσιο της ενιαίας υγείας (ή Μία υγεία).